DTM mas'uli yozgi imtihonlar bekor qilinishi ehtimoli haqidagi savolga javob berdi

Kun.uz muxbirining xabar berishicha, Vazirlar Mahkamasi qarori bilan, 2020 yil 1 dekabrdan boshlab bosqichma-bosqich bakalavriat ta'lim yo‘nalishlariga mos fanlar bo‘yicha milliy test tizimi joriy etilmoqda.
Umumta'lim fanlari bo‘yicha sertifikatlash quyidagi muddatlarda joriy etiladi:
Talabgor test sinovida qatnashish uchun Davlat test markazining rasmiy veb-saytida ro‘yxatdan o‘tadi va shaxsiy kabineti orqali kerakli hujjatlarni yuklaydi. Sertifikat berish uchun talabgordan ariza berilgan vaqtda joriy bazaviy hisoblash miqdorining 1,5 baravari miqdorida to‘lov undiriladi.
Davlat test markazi direktori bosh yuriskonsultanti Guljahon Madrahimova umumta'lim fanlari bo‘yicha sertifikatlash tizimi joriy qilinganidan so‘ng, yozgi imtihonlar, ya'ni OTMlarga kirish testlari bekor bo‘ladimi, degan savolga javob berdi.
«Qarorga e'tibor beradigan bo‘lsak, bu [tizim] abituriyentlarimiz uchun ixtiyoriy, ya'ni yilning xohlagan paytida qatnashib sertifikatga ega bo‘lishdir. Yana e'tibor beradigan bo‘lsak, abituriyentimiz uchun aynan yozgi test sinovlarida fanlar majmuasi tarkibida bo‘lgan fandan maksimal ballga nisbatan proporsional tabaqalashtirilgan ball beriladi. Hozirda yozgi test sinovlari beshta fandan iborat bo‘lmoqda.
Abituriyentlarimiz 5ta fandan ham sertifikat olmasdan, masalan, faqat o‘zi xohlagan ona tili va adabiyot fanidan sertifikatga ega bo‘ladigan bo‘lsa, u o‘z-o‘zidan to‘liq ballni egallash uchun yozgi imtihonlarda ishtirok etishga majbur. Bu degani yozgi test sinovlari bekor bo‘ladi, degani emas, balki parallel olib boriladi. Masalan, xohlagan abituriyent yil davomida harakat qilib sertifikat olishi mumkin, sertifikat olishni xohlamaganlar esa yozgi test sinovlarida ishtirok etib ball to‘plashi mumkin», – dedi DTM mas'uli.